Horvátország színeiben két csoportmérkőzésen játszott a 2002-es vb-n, a 2004-es Eb-n pedig mindhárom csoportmeccsen pályán volt. A horvát csapat mindkét kiírásban már az első körben kiesett. A 2006-os világbajnokságon mindhárom csoportmeccsen játszott, de a válogatott két döntetlennel és egy vereséggel búcsúzott. A második csoportmeccsen 2006. június 18-án Japán ellen játszotta 82. válogatott mérkőzését, ezzel megdöntötte Robert Jarni 81-szeres válogatottsági rekordját, és ő lett a legtöbbszörös horvát válogatott labdarúgó. Az utolsó csoportmeccsen Ausztrália ellen kiállították. Játszott továbbá a 2008-as Európa-bajnokságon, ahol Horvátország a negyeddöntőig jutott. Századik válogatott mérkőzését 2008. augusztus 20-án játszotta Szlovénia ellen Mariborban, így ő lett az első horvát játékos, aki száz mérkőzésen lépett pályára a válogatottban. A találkozón kezdő volt, és a csapat kapitánya is az első félidőben, majd a mérkőzésen debütáló Ivica Križanac váltotta. Horvátország 3–2-re nyert.